# **Referat af mødet i Handicaprådet den 14. december 2021**

Mødet blev afholdt på MS Teams

1. **Godkendelse af referat fra mødet i Handicaprådet den 22. november 2021**

Referatet godkendt.

1. **Udmøntning af tilgængelighedspuljen gennem det årlige anlægsprogram**

Punktet var taget op fra sidste møde i Handicaprådet.

Mette briefede om at historien bag punktet er meget kort, at der i den nye handicappolitik skulle nedsættes et nyt tilgængelighedsråd. Et råd der skal bestå af en række personer fra Handicaprådet, nogle personer udpeget af DH + forvaltningsrepræsentanter. En koordinationsgruppe herfra skal udpege projekter, som skal ind i tilgængelighedsrådet – hvor Tilgængelighedsrådet skal pege på en række personer fra DH, der så skal med ind som følgegrupper i forskellige projekter.

Som en del af handicappolitikken og det efterfølgende budgetforlig blev det besluttet, at der hvert år bliver frigivet nogle midler til at øge tilgængeligheden i Aarhus Kommune. Konkret er det MTM, der giver et bud på, hvordan midlerne skal fordeles. Beslutningskompetencen til at fordele midlerne blev i politikken givet til Handicaprådet, men med tanke om, at det skulle være Tilgængelighedsrådet, der skulle tage sig af det tekniske og formelle i det.

For Mettes egen skyld kommer hun ikke til at være en del af Tilgængelighedsrådet i den nye valgperiode, da hun udtræder som næstformand for Handicaprådet, men det giver god mening for Handicaprådet at flytte det over i Tilgængelighedsrådet, da Handicaprådet har nok til på dagsordenen. Også fordi DH har stor indflydelse på, hvem der kommer til at sidde tæt på.

Mogens supplerede, at det stadig er DH’s holdning, at det følger indstillingen fra MTM om at kompetencen flyttes til Tilgængelighedsrådet – bl.a. fordi de sidder tættere på oppgaven. Set lidt udefra er det fineste vi kan gøre i Handicaprådet, er, hvis vi kan lave nogle forskellige udvalg, der tager sig af nogle forskellige ting, således at man hele tiden kan være pro-aktive i Handicaprådet.

Der er som sagt tale om 40 mio. kr. fra sidste års 10-årige anlægsprogram ifm. budgetforliget til fordeling på ekstraordinære, tilgængelighedsskabede aktiviteter/anlæg til fordeling over de næste 10 år. Dvs. ca. 4 mio. kr. årligt. Brug af midlerne starter fra 2023 og frem.

Målet er at sikre god tilgængelighed i Aarhus Kommune – at der kan skabes en ligeværdig adgang til offentlige aktiviteter og events, informationer og publikationskanaler, bygninger, byrum, toiletter, rekreative områder, herunder skov og strand og transportmidler.

Derudover er der det, at hvis Tilgængelighedsrådet hører fra forskellig side, f.eks. medlemmer fra Handicaprådet om ideer mv. Så tages disse forslag op og bliver vendt og vurderet i en helhed i Tilgængelighedsrådet, så man kan komme tilbage med et svar i forhold til om de kan realiseres eller ej.

Ud over de 40 mio. kr. er der en mindre pulje i Borgmesterens afdeling, som også indgår i arbejdet.

Sanne nævnte et fokuspunkt for Tilgængelighedsrådet: At der godt kunne være behov for eftersyn af frivillighusene i forhold til den kommunikative del af tilgængeligheden. Der mangler lidt hist og pist.

Det blev konkluderet, at Tilgængelighedsrådet får bemyndigelse fra Handicaprådet til at disponere over midlerne jf. den vedlagte indstilling herom.

1. **Intern erfaringsopsamling i Handicaprådet I**

Handicaprådet blev delt i tre virtuelle gruppe og drøftede deres forberedte erfaringsopsamling i grupperne.

Der var generelt set stor tilfredshed i Handicaprådet med arbejdet i Handicaprådet, formandskabets og sekretariatets arbejde og resultaterne af arbejdet med bl.a. Handicappolitikken som konkret produkt. Der var også input til, hvad der kunne være bedre fremover, f.eks. en mere målrettet kommunikation fra Handicaprådet.

På basis af gruppernes tilbagemeldinger om, hvad der er gået godt, hvad der er gået mindre godt, resultater og øvrigt input – bliver disse tilbagemeldinger sammenskrevet i et samlet dokument til forelæggelse på det førstkommende Handicaprådsmøde i det nye år. Således vil det nystartede Handicapråd have et fint udgangspunkt for at lave nye visioner og mål for arbejdet i den kommende valgperiode.

1. **Intern erfaringsopsamling i Handicaprådet II**

Se punkt 3.

1. **Høring om indstilling om Sundhedsberedskabsplan**

Handicaprådet har ingen bemærkninger til Sundhedsberedskabsplanen fra Aarhus, Skanderborg og Odder Kommuner. Høringen medvirkede dog til en snak om, hvordan vi har fokus på de personer, der ikke er dækket af en beredskabsplan i tilfælde af terror, pandemi, naturkatastrofer eller lign. Sekretariatet spørger beredskabsfolkene i BA og vender tilbage til Handicaprådet.

1. **Henvendelser til Handicaprådet**

Mette briefede om henvendelsen fra Maibritt Mørk – og ønsket om at etablere en ny indsats om hjemmetræning. Sekretariatet kvitterer for henvendelsen.

1. **Pointer fra KLSocial 2021-mødet**

Mogens nævnte Kristian Dahl som en fremragende oplægsholder og den måde han præsenterede ledelse og hensyn mellem bl.a. stigende krav fra borgere, færre ressourcer. Det blev foreslået, at vi på et tidspunkt kunne invitere Kristian Dahl til inspiration i Handicaprådet.

1. **Orienteringer**

Trine nævnte, at der er blevet afholdt tilgængelighedsmøder i MTM – hvor Jørgen Back fra Dansk Blindesamfund bl.a. orienterede om deres arbejde og fokus. Det var lidt et wake up call fra flere af medarbejderne, der var imponeret over arbejde. Derfor kan det være, at repræsentanter fra Handicaprådet eller organisationerne vil blive involveret yderligere i kommende arrangementer i det nye år.

Mette briefede kort om godt høringssvar fra Handicaprådet til Sport- og Fritidspolitikken – men at MKB ikke er repræsenteret i Handicaprådet. Derfor opfordrede Mette til, at MKB måske i stedet løbende kunne inviteres ind for at fortælle noget mere fremover i relevante sammenhænge.

1. **Eventuelt**

**Ingen bemærkninger**

1. **Evaluering af dagens, årets og valgperiodens sidste møde**

Rådet takkede Mette Bjerre mange gange for et glimrende samarbejde.

Der var også stor tak til embedsmændene i Handicaprådet for det store arbejde.

Sidst men ikke mindst var der en stor tak til Finn – da en stor del af æren for den gode tone og det gode samarbejde beror på Finns kompetente indsats i Handicaprådet.